La Bibia piemontèisa/Testament Vej/Samuel/2 Samuel 24


2 Samuel

24

David a proclama ‘n censiment 

L’ira 'd Nosgnor a l'é torna anviscasse contra d'Israel e a l'ha cissà David contra la gent an costa manera: “Va a censì Israel e Giuda”. Ël rè a l'ha dije a Ioab e ai sò cap dl'armeja: “Va a feje vìsita a tute le tribù d'Israel, da Dan e fin-a a Beer- Sheba, e fà 'l censiment ëd la gent, përchè mi i peussa conòsse vàire ch’a l’é granda nòstra armeja. Ioab a l'ha rësponduje al rè: “Nosgnor tò Dé, a peussa moltipliché 'l pòpol sent vire pì ‘d lòn ch’a l'é, e che j'euj dël rè mè sgnor a peusso vëddlo! Ma për che motiv ël rè mè sgnor veul-lo sòn?”. Ma l'órdin dël rè a l'ha avù prevalensa dzora 'd Ioab e ij cap dl'armeja a son partiss-ne dal rè për fé ‘l censiment ëd la gent d'Israel.

Parèj a l'han passà 'l Giordan e a l'han acampasse a Aroer, a sud ëd la sità ant la comba, an diression ëd Gath. Peuj a son andàit a Iaser. A son rivà a Ghilead, ant la tèra 'd Dan-Ian, peui da Dan a l’han virà anvers a Sidon. Peui a l’han tocà la fortëssa ‘d Tir e tute le sità dj’Evé e dij Canané. A la fin a son vnùit a sud, an Giuda, fin-a a Beer-Sheba, Përparèj che lor a l'han fàit ël gir ëd tut ël pais e dòp neuv mèis e vint di a son tornass-ne a Gerusalem. Ioab a l'ha portaje al rè la gifra dël censiment. An Israel a-i j'ero 800.000 guerié, vajant dë spa, e an Giuda 500.000 soldà.

Ël  giudissi për ël pecà ‘d David 

Apress d’avèj fàit col censiment, David a l’é sentuss-ne an colpa. Parèj David a la dije a Nosgnor: “I l’hai fàit un peccà grev quand ch’i l’hai andì un censiment! Ore, Nosgnor,it prego, përdon-a mia colpa përchè i l’hai fàila pròpi gròssa”. Ore, l’andoman, quand che David a l’é alvasse, Nosgnor a l’avìa già parlà al profeta Gad, ch’a l’era l’andvin ëd David. Sto-sì a l’era ‘l mëssagi ch’a l’avìa arseivù: “Va, dije a David, sòn a l'é lòn che a dis ël Signor: It faso serne an tra tre sòrt ëd castigh: Sern-ne un e mi i lo farai”.

Parèj Gad a l'é andàit a dijlo a David: “Veus-to tre agn ëd famin-a an tò pais o tre mèis andova ch’it ëscaperas dai tò nemis, opura tre di ëd contagg an tò pais? Pénsie da bin, ëd manera che mi i peussa rëspondje a Nosgnor ch’a l'ha mandame. David a l'ha dije a Gad: “I son ant na situassion dësperà! I l'hai pì car ëd tombé ant le man ëd Nosgnor, përchè soa misericòrdia a l'é granda, pitòst che tombé ant ëd man dij òm!”.

A l’é parèj che Nosgnor a l'ha manda 'l contagg an Israel, da cola matin e fin-a al temp fissà. Stantamila përson-e a son mòrte da Dan a Beer-Sheba. Ma quand che l’àngel dla mòrt a l’era lì për dëstende soa man e dëstruve Gerusalem, ël Signor a l'ha falo fërmé e a l'ha dije a l'àngel che a dësblava ël pòpol: “Pro! Férm-te!” (Ant col moment-lì l'àngel as trovava aranda dl'èira d'Arauna ël Gebusé).

Ant ël moment che David a l'ha vëdù l'àngel ch’a  frapava la gent, a l'ha dije al Signor: “Varda, a l’é mi ch’i l'hai pëcà e agì da sensa sust! Ma coste pòvre fèje, còs l'han-ne fàit? It në prego, che tò castigh a vada mach contra 'd mi e mia famija”.

David a fà drissé n’autar 

Col di-lì, Gad a l'é vnùit da David e a l'ha dije: “Monta e drissa n'autar a Nosgnor an sl'èira  d'Arauna 'l Gebusé. Parèj che David a l'é montà, conform a lòn ch'a l'avìa dije Gad  e scond j'istrussion dël Signor. 

Quand che Arauna a l'ha s-ceirà che David e ij sò servitor a ‘ndasìo da chiel, dun-a a l'é surtì e a l'é prostërnasse an facia al rè con la facia a tèra. Arauna a l'ha dit: “Për che motiv ël rè mè sgnor ven-lo da sò servitor? David a l'ha rëspondù:” Për podèj caté da ti cost'èira e drisseie n'autar ansima për Nosgnor, ëd manera che 'l contagg a peussa chité 'd frapé la gent”. Arauna a l'ha dije a David: “Che 'l mè sgnor ël rè a pija tut lòn che a veul. Varda! Ambelessì a-i son ij beu për fé l’olocàust, e ‘d galàvia e ij giov dij beu ch’a peudo serve da bòsch pr’ ël feu an sl’autar. Tut sòn, òh rè, Arauna at lo regala. Che 'l Signor at peussa esse propissi!”. Ma 'l rè a l'ha dije a Arauna: “Nò, i fortisso ëd catelo da ti! I veuj pa smon-e a Nosgnor mè Dé, cheicòsa che a l'é nen costame”.Parèj che David a l'ha catà l'èira e ij beu për sinquanta sicl d'argent. E a l'ha drissà an col leugh n'autar a Nosgnor e smonù d'olocàust e sacrifissi ëd comunion. Nosgnor a l'é stàit pasià anvers al pais e 'l contagg a l'ha chità 'd frapé la gent.

Nòte 

Bibia
Testament Vej
Samuel